


Na osnovu člana 46 stav 5 Zakona o postupanju prema maloljetnicima u krivičnom postupku („Službeni list CG”, br. 64/11, 1/18 i 64/26), Ministarstvo pravde donijelo je

PRAVILNIK
O PROGRAMU I NAČINU SPROVOĐENJA OBUKE ZA STICANJE POSEBNIH ZNANJA IZ OBLASTI PRAVA DJETETA I O PRAVILIMA POSTUPANJA SA MALOLJETNICIMA KAO UČINIOCIMA KRIVIČNIH DJELA I DJECOM KAO UČESNICIMA U KRIVIČNOM POSTUPKU

I. OSNOVNE ODREDBE
Predmet
Član 1
Ovim pravilnikom propisuju se program i način sprovođenja obuke za sticanje posebnih znanja iz oblasti prava djeteta i o pravilima postupanja sa maloljetnicima kao učiniocima krivičnih djela i djecom kao učesnicima u krivičnom postupku (u daljem tekstu: obuka), kao i obrazac sertifikata o završenoj obuci.

Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Cilj obuke
Član 3
Cilj obuke je sticanje i unapređenje stručnih znanja, praktičnih vještina i profesionalnih kompetencija državnih tužilaca za maloljetnike, policajaca za maloljetnike, sudija za maloljetnike i sudija vijeća za maloljetnike, advokata i zaposlenih u organu uprave nadležnom za izvršenje krivičnih sankcija koji su u kontaktu sa maloljetnicima (u daljem tekstu: učesnici obuke) potrebnih za postupanje prema maloljetnicima kao učiniocima krivičnih djela i djeci kao učesnicima u krivičnom postupku, u skladu sa međunarodnim i evropskim standardima o pravima djeteta i pravosuđu po mjeri djeteta, pravom Evropske unije i nacionalnim zakonodavstvom.

Program obuke
Član 4
Obuku sprovodi Centar za obuku u sudstvu i državnom tužilaštvu (u daljem tekstu: Centar) u skladu sa programom obuke koji se zasniva na principima poštovanja prava djeteta, pravosuđa po mjeri djeteta, individualizovanog pristupa, multidisciplinarne i međuinstitucionalne saradnje i kontinuiranog profesionalnog usavršavanja.
Program obuke iz stava 1 ovog člana sastavni je dio ovog pravilnika (Prilog 1).

II. NAČIN SPROVOĐENJA OBUKE I IZDAVANJE SERTIFIKATA

Trajanje obuke
Član 5
Obuka traje 40 sati i, po pravilu, realizuje se tokom pet radnih dana.
 Raspored i dinamika realizacije obuke utvrđuju se u skladu sa sadržajem programa obuke, predviđenim metodama rada i metodologijom Centra. 
Program se može realizovati u cjelini kao specijalizovana obuka, dok se pojedini moduli i tematske cjeline mogu koristiti i u okviru kontinuiranog stručnog usavršavanja, u skladu sa zakonom kojim se uređuje postupanje prema maloljetnicima u krivičnom postupku (u daljem tekstu: zakon), aktima Centra i programima rada Centra.
Obuka se može organizovati kao neposredna, onlajn ili kombinovana obuka.

Struktura i metodologija programa obuke
Član 6
Program obuke sastoji se od teorijskog i praktičnog dijela i zasniva se na kompetencijskom pristupu učenju. 
Teorijski dio obuhvata sticanje i unapređenje stručnih znanja iz oblasti prava djeteta, međunarodnih i evropskih standarda, nacionalnog zakonodavstva i pravila postupanja prema maloljetnicima kao učiniocima krivičnih djela i djeci kao učesnicima u krivičnom postupku. 
Praktični dio obuhvata analizu slučajeva iz prakse, praktične zadatke, simulacije, komunikacijske vježbe, igranje uloga, rad u grupama i druge interaktivne metode usmjerene na razvoj i primjenu profesionalnih kompetencija. 

Sadržaj programa obuke
Član 7
Program obuke obuhvata sljedeće module:
1) međunarodne i evropske standarde i nacionalni pravni okvir prava djeteta i pravosuđa po mjeri djeteta;
2) opšte principe Konvencije o pravima djeteta i njihovu primjenu u profesionalnom postupanju;
3) razvojne potrebe djeteta i procjenu individualnih okolnosti i potreba;
4) komunikaciju sa djecom u pravosudnom sistemu;
5) planiranje i sprovođenje postupka po mjeri djeteta;
6) postupanje prema maloljetnicima kao učiniocima krivičnih djela;
7) postupanje prema djeci kao žrtvama, oštećenima, svjedocima i drugim učesnicima u krivičnom postupku;
8) ulogu stručne službe i multisektorsku saradnju u ostvarivanju pravde po mjeri djeteta.

Predavači
Član 8
Obuku izvode predavači Centra i druga lica koja posjeduju odgovarajuća stručna znanja, profesionalno iskustvo i kompetencije relevantne za sadržaj programa obuke. 
U realizaciju pojedinih sadržaja mogu se uključiti stručnjaci iz oblasti prava djeteta, pravosuđa, psihologije, socijalnog rada, kriminalistike, medicine ili drugih relevantnih oblasti.
Prilikom određivanja predavača vodiće se računa o sadržaju pojedinih modula i potrebi za multidisciplinarnim pristupom.

Praćenje i procjena ostvarenosti ishoda učenja
Član 9
	Ostvarenost planiranih ishoda učenja prati se tokom sprovođenja obuke kroz cjelokupnu i završnu procjenu, radi praćenja razvoja profesionalnih kompetencija učesnika i unapređenja kvaliteta programa obuke.
Procjena ostvarenosti ishoda učenja može obuhvatiti:
1) početnu i završnu procjenu znanja i profesionalnih kompetencija;
2) procjenu praktične primjene stečenih kompetencija kroz praktične zadatke, studije slučaja i simulacije;
3) samoprocjenu učesnika;
4) strukturisanu povratnu informaciju predavača;
5) završne integrativne praktične aktivnosti.
Kvalitet realizacije programa obuke procjenjuje se i putem evaluacionih upitnika i drugih odgovarajućih metoda.
Pohađanje obuke
Član 10
Pohađanje obuke podrazumijeva redovno prisustvo i aktivno učešće u obuci, izvršavanje praktičnih zadataka predviđenih programom i učešće u završnim integrativnim aktivnostima kroz koje se procjenjuje primjena stečenih profesionalnih kompetencija.
Bliži način praćenja i procjene ostvarenosti ishoda učenja utvrđuje se u skladu sa programom i metodologijom Centra.

Izdavanje i sadržaj sertifikata
Član 11
Centar izdaje sertifikat o završenoj obuci učesniku obuke koji je pohađao obuku u skladu sa članom 10 ovog pravilnika.
Sertifikat o završenoj obuci izdaje se na obrascu koji sadrži:
1) Grb Crne Gore;
2) naziv: „CRNA GORA”;
3) naziv: „MINISTARSTVO PRAVDE”;
4) naziv: „CENTAR ZA OBUKU U SUDSTVU I DRŽAVNOM TUŽILAŠTVU”;
5) naziv: „SERTIFIKAT O ZAVRŠENOJ OBUCI ZA STICANJE POSEBNIH ZNANJA IZ OBLASTI PRAVA DJETETA I PRAVILA POSTUPANJA SA MALOLJETNICIMA KAO UČINIOCIMA KRIVIČNIH DJELA I DJECOM KAO UČESNICIMA U KRIVIČNOM POSTUPKU”;
6) mjesto za ime i prezime učesnika obuke;
7) datum završetka obuke;
8) podatak o trajanju obuke;
9) broj sertifikata;
10) mjesto izdavanja;
11) datum izdavanja;
12) mjesto za potpis ovlašćenog lica Centra za obuku u sudstvu i državnom tužilaštvu;
13) mjesto za pečat Centra za obuku u sudstvu i državnom tužilaštvu.
Obrazac iz stava 2 ovog člana sastavni je dio ovog pravilnika (Obrazac 1).

Praćenje i usklađivanje programa obuke
Član 12
Rezultati evaluacije i utvrđene potrebe profesionalne prakse mogu predstavljati osnov za razvoj kontinuiranih, tematskih i profesionalno specifičnih obuka radi daljeg razvoja kompetencija pojedinih profesionalnih grupa, u skladu sa zakonom, aktima Centra i programima rada Centra.



III. ZAVRŠNA ODREDBA
Stupanje na snagu
Član 13
Ovaj pravilnik stupa na snagu osmog dana od dana objavljivanja u „Službenom listu Crne Gore”.




Broj: 01-040/26-8728                                                                                                               
[bookmark: _GoBack]Podgorica, 9. septembra 2026. godine
                                                                                                                         
Ministar,
mr Bojan Božović






                         





